Kommissionens forordning (EF) nr. 843/2002

af 21. maj 2002

om handelsnormer for jordbær og om ændring af forordning (EØF) nr. 899/87

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 545/2002(2), særlig artikel 2, stk. 2, og artikel 3, stk. 3, litra c), og

ud fra følgende betragtninger:

(1) Jordbær står i bilag I til forordning (EF) nr. 2200/96 blandt de produkter, som der skal fastsættes normer for. Kommissionens forordning (EØF) nr. 899/87 af 30. marts 1987 om fastsættelse af kvalitetsnormer for kirsebær og jordbær(3), senest ændret ved forordning (EF) nr. 888/97(4), er blevet ændret adskillige gange, så den ikke længere er juridisk overskuelig.

(2) Af klarhedshensyn bør bestemmelserne for jordbær udskilles fra bestemmelserne for de øvrige produkter, der henhører under forordning (EØF) nr. 899/87. For at opnå gennemsigtighed på verdensmarkedet bør der ved denne lejlighed tages hensyn til den norm for jordbær, som er anbefalet af arbejdsgruppen for fastsættelse af normer for letfordærvelige produkter og kvalitetsforbedring under De Forenede Nationers Økonomiske Kommission for Europa (FN-ECE). Det er derfor nødvendigt at omarbejde bestemmelserne vedrørende jordbær og at ændre forordning (EØF) nr. 899/87 i overensstemmelse hermed.

(3) Formålet med de nye normer er at fjerne produkter af utilfredsstillende kvalitet fra markedet, tilpasse produktionen til forbrugernes krav og lette handelsforbindelserne på grundlag af loyal konkurrence og dermed bidrage til at gøre produktionen mere rentabel.

(4) Normerne gælder for alle handelsled. Transport over en stor afstand, oplagring af en vis varighed eller de forskellige håndteringer, som produkterne udsættes for, kan medføre visse ændringer på grund af produkternes biologiske udvikling eller mere eller mindre udtalte letfordærvelighed. Der bør tages hensyn til disse forandringer, når normerne anvendes i de handelsled, der følger efter forsendelsesleddet. Da produkter af kategori "Ekstra" skal sorteres og emballeres særlig omhyggeligt, skal der alene tages hensyn til forringelsen af deres friskhed og fasthed.

(5) Kravet om en tilstrækkelig modenhed bør findes blandt mindstekravene for jordbær, for at disse kan være i overensstemmelse med handelsnormerne, men de nuværende videnskabelige og tekniske oplysninger gør det ikke muligt at fastsætte et pålideligt objektivt kriterium herfor.

(6) Jordbær af visse sorter, der ved plukningen let mister blomsterbægeret, afsættes traditionelt uden blomsterbæger i produktionsområderne i Finland og Danmark. Disse to medlemsstater har derfor i overensstemmelse med forordning (EF) nr. 2200/96 anmodet om, at der for jordbær, der produceres og forbruges i disse regioner, ikke gælder en pligt til at overholde normerne. Der bør derfor fastsættes en undtagelse herom.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Handelsnormerne for jordbær henhørende under KN-kode 0810 10 00 er fastsat i bilaget.

Normerne gælder i alle afsætningsled på betingelserne i forordning (EF) nr. 2200/96.

Dog kan produkterne i de handelsled, som følger efter forsendelsesleddet, have følgende fejl i forhold til de i normen indeholdte krav:

a) en lettere forringelse af friskhedstilstand og fasthed

b) for produkter i andre klasser end "Ekstra" små ændringer som følge af deres udvikling og letfordærvelige karakter.

Artikel 2

1. Uanset bestemmelserne i nærværende forordning må jordbær af sorter, der ved plukningen let mister blomsterbægeret, og som er produceret i Finland og Danmark, sælges uden blomsterbæger i produktionsområdet.

2. Ved anvendelsen af stk. 1 skal hvert kolli eller parti ud over de andre angivelser, der kræves, være forsynet med følgende angivelse:

- på finsk: "myydään ainoastaan ... (produktionsområde)"

- på dansk: "må kun sælges i ... (produktionsområde)"

- på svensk: "får endast säljas i ... (produktionsområde)."

Artikel 3

I forordning (EØF) nr. 899/87 foretages følgende ændringer:

a) Titlen affattes således: "Kommissionens forordning (EØF) nr. 899/97 af 30. marts 1987 om fastsættelse af kvalitetsnormer for kirsebær".

b) Artikel 1, stk. 1, affattes således: "1. Kvalitetsnormerne for kirsebær henhørende under KN-kode 0809 20 95 er fastsat i bilaget."

c) Bilag II udgår.

d) I bilag I affattes overskriften således: "Bilag".

Artikel 4

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den første dag i den tredje måned efter dens ikrafttrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. maj 2002.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 84 af 28.3.2002, s. 1.

(3) EFT L 88 af 31.3.1987, s. 17.

(4) EFT L 126 af 17.5.1997, s. 11.

BILAG

NORMER FOR JORDBÆR

I. DEFINITION AF PRODUKTET

Normerne gælder for jordbær af sorter (cultivarer) af arten Fragaria L., der er bestemt til levering i frisk tilstand til forbrugerne; de omfatter ikke jordbær til industriel forarbejdning.

II. BESTEMMELSER OM KVALITET

Ved normerne fastsættes de kvalitetskrav, som jordbær skal opfylde efter klargøring og emballering.

A. Mindstekrav

Generelt for klasserne gælder under hensyn til tolerancer og særlige bestemmelser for de enkelte klasser, at jordbærrene skal være:

- hele

- sunde; produkter, der er angrebet af råd eller er forringet i en sådan grad, at de er uegnede til konsum, udelukkes

- rene, praktisk taget fri for synlige fremmedlegemer

- friske, men ikke vaskede

- praktisk taget fri for skadegørere

- praktisk taget fri for angreb af skadegørere

- med blomsterbæger (undtagen skovjordbær); blomsterbægeret og i givet fald stilken skal være friske og grønne

- fri for unormal ydre fugtighed

- fri for fremmed lugt og/eller smag.

Jordbærrene skal være omhyggeligt plukkede.

De skal være tilstrækkeligt udviklede og modne. Jordbærrenes udvikling og beskaffenhed skal muliggøre, at de kan:

- tåle transport og håndtering og

- ankomme til bestemmelsesstedet i tilfredsstillende stand.

B. Klasseinddeling

Jordbærrene inddeles i følgende tre klasser:

i) Klasse "Ekstra"

Jordbær i denne klasse skal være af fineste kvalitet. De skal have sortens kendetegn.

Overfladen skal være skinnende, afhængigt af sortens særpræg.

De skal være fri for jord.

De må ikke have fejl, bortset fra meget små overfladefejl, som ikke forringer helhedsindtrykket, kvaliteten, holdbarheden og præsentationen i emballagen.

ii) Klasse I

Jordbær i denne klasse skal være af god kvalitet. De skal have den for sorten typiske farve og form.

Følgende små fejl kan dog tillades, hvis de ikke forringer helhedsindtrykket, kvaliteten, holdbarheden eller præsentationen i emballagen:

- mindre fejl ved formen

- en lille hvidlig plet, hvis overflade højst må dække en tiendedel af bærrets overflade

- lette overfladiske trykmærker.

De skal være praktisk taget fri for jord.

iii) Klasse II

Denne klasse indbefatter jordbær, som ikke kan placeres i de højere klasser, men som opfylder ovennævnte mindstekrav.

Følgende fejl tillades, hvis jordbærrene bevarer deres væsentlige kendetegn med hensyn til kvalitet, holdbarhed og præsentation:

- fejl ved formen

- en hvidlig plet, hvis overflade højst må dække en femtedel af bærrets overflade

- mindre, tørre trykskader, som ikke udvikler sig yderligere

- mindre spor af jord.

III. BESTEMMELSER OM STØRRELSESSORTERING

Størrelsen bestemmes efter den største diameter på midterstykket.

Jordbærrene skal have følgende mindstestørrelser:

- klasse "Ekstra": 25 mm

- klasse I og II: 18 mm.

Der kræves ingen mindstestørrelse for skovjordbær.

IV. BESTEMMELSER OM TOLERANCER

Følgende tolerancer for kvalitet og størrelse er tilladt i hver pakning af jordbær, der ikke opfylder kravene til den angivne klasse.

A. Kvalitetstolerancer

i) Klasse "Ekstra"

5 % efter antal eller vægt af jordbær, der ikke opfylder kravene til klassen, men som opfylder kravene til klasse I eller undtagelsesvis falder inden for tolerancerne for denne klasse. Inden for denne tolerance begrænses ødelagte bær til 2 %.

ii) Klasse I

10 % efter antal eller vægt af jordbær, der ikke opfylder kravene til klassen, men som opfylder kravene til klasse II eller undtagelsesvis falder inden for tolerancerne for denne klasse. Inden for denne tolerance begrænses ødelagte bær til 2 %.

iii) Klasse II

10 % efter antal eller vægt af jordbær, der hverken opfylder kravene til klassen eller mindstekravene, dog med undtagelse af bær, der er angrebet af råd, har udtalte trykskader eller på anden måde er forringet, således at de er uegnede til konsum. Inden for denne tolerance begrænses ødelagte bær til 2 %.

B. Størrelsestolerancer

For alle klasser: 10 % efter antal eller vægt af jordbær, der ikke har den krævede mindstestørrelse.

V. BESTEMMELSER OM PRÆSENTATION

A. Ensartethed

Indholdet af hver pakning skal være ensartet og må kun bestå af jordbær af samme oprindelse, sort og kvalitet.

I klasse "Ekstra" skal andre jordbær end skovjordbær være specielt ensartede og regelmæssige med hensyn til modenhed, farve og størrelse. I klasse I kan de være mindre ensartede med hensyn til størrelsen.

Den synlige del af pakningens indhold skal være repræsentativ for hele indholdet.

B. Emballering

Jordbær skal emballeres således, at de er rimeligt beskyttede.

Materialerne, der anvendes indvendigt i pakningen, skal være nye, rene og af en kvalitet, der ikke kan fremkalde ydre eller indre forringelser af produkterne. Anvendelse af materialer, herunder papir eller klistermærker med handelsmæssige oplysninger, er tilladt, hvis påtrykningen eller mærkningen foretages med sværte eller lim, der er giftfri.

Præsentationsformen for bær af klasse "Ekstra" skal være præget af særlig omhu.

Pakningerne skal være fri for fremmedlegemer.

VI. BESTEMMELSER OM MÆRKNING

Hver pakning skal på samme side være forsynet med følgende oplysninger anført med bogstaver, som er let læselige, ikke kan udviskes og er synlige udefra:

A. Identifikation

Pakker og/eller afsender: Navn og adresse eller et af en officiel myndighed udstedt eller anerkendt mærke. Hvis en kode (eller et mærke) anvendes, skal udtrykket "pakker og/eller afsender" (eller en tilsvarende forkortelse) dog anføres i nærheden af koden (mærket).

B. Produktets art

- "Jordbær", hvis indholdet ikke er synligt udefra

- sortens navn (valgfrit).

C. Produktets oprindelse

- Oprindelsesland og eventuelt produktionsområde eller national, regional eller lokal betegnelse.

D. Handelsmæssige oplysninger

- Klasse

B. Officielt kontrolmærke (valgfrit)